

Oferta Grădinii Botanice „Dimitrie Brandza” a UB pentru vizitatori, în 2021: 
activități educative, de cercetare și de relaxare
Până pe 15 noiembrie, Grădina Botanică invită oaspeții să descopere „Culorile toamnei”: ateliere de creație, expoziții de fotografie și de aranjamente florale de sezon

Cu o istorie vie care începe în 1860, Grădina Botanică „Dimitrie Brandza” a Universității din București, înființată inițial ca instituție pe lângă Facultatea de Medicină și Farmacie, de către doctorul Carol Davila, este astăzi un mediu al interacțiunii active și un spațiu de cunoaștere și cercetare de profil. 
În 2021, Grădina Botanică „Dimitrie Brandza” a Universității din București a deschis vizitatorilor o zonă destinată relaxării, un out-of-home-office care s-a bucurat de un interes crescut din partea bucureștenilor. De asemenea, pe perioada verii, Grădina Botanică a UB a găzduit „Weekend sessions”, proiect care le-a propus bucureștenilor seri cu poezie, sesiuni de muzică clasică, alternativă, jazz în iarbă și picnic. Astfel, aproape 5.000 de metri pătrați din Grădina Botanică „Dimitrie Brandza” a UB au fost transformați într-un spațiu alternativ de întâlnire, cu o mică scenă în iarbă, muzică, socializare, audiții, picnic în pădure sau degustări. Vizitatorii au fost invitați să își aducă pături, pufi sau șezlonguri și să se bucure de pauze cu degustări de la mici antreprenori locali. 
Localizată în partea vestică a capitalei, pe malul drept al Dâmboviței, Grădina Botanică a UB reflectă caracteristicile reliefului de altitudine joasă, specific regiunii de câmpie. Aceasta adăpostește peste 3.500 de specii de plante din diverse zone geografice și climatice și numeroase plante rare, cuprinzând 10 sectoare exterioare, organizate tematic, o amplă și variată seră de expoziție, vechea seră și un fascinant muzeu botanic. 
Astfel, pe lângă cercetările și activitățile practice desfășurate de studenții Facultății de Biologie a UB, Grădina Botanică a susținut și susține cu materiale și expertiză realizarea unor lucrări de licență, master și doctorat ale studenților din universități precum USAMV, Universitatea Politehnică din București, Universitatea „Ovidius” din Constanța sau Universitatea din Pitești.
În plus, Grădina Botanică „Dimitrie Brandza” găzduiește Centrul de Cercetare al CESEC, cu care specialiștii Universității din București colaborează în domeniul ecologiei plantelor, UB fiind unicul partener instituțional al proiectului POIM „Managementul adecvat al speciilor invazive din România, în conformitate cu Regulamentul UE 1143/2014 referitor la prevenirea și gestionarea introducerii și răspândirii speciilor alogene invazive”, al cărui beneficiar este Ministerul Mediului, Apelor și Pădurilor din România.
Cu toate acestea, deși atât biologii, cât și inginerii horticultori sunt implicați în activități de cercetare, preocuparea de bază a acestora este reprezentată de gestionarea colecțiilor, unele dintre ele mai puțin vizibile pentru vizitatori, dar extrem de utile cercetătorilor. Este vorba despre colecția de herbar care are aproximativ 500.000 de coli și care este în proces de digitalizare în vederea accesibilizării.
De asemenea, o altă preocupare importantă a Grădinii Botanice „Dimitrie Brandza” a Universității din București este aceea de a promova și încuraja educația pentru mediu. Astfel, specialiștii Grădinii Botanice organizează, pentru elevi și pentru copiii de toate vârstele, în fiecare joi sau ori de câte ori sunt solicitați de școli, ateliere și activități educative. De altfel, în luna septembrie, studenții programelor de master didactic ale Universității din București au organizat o serie de ateliere de literatură, biologie, chimie, geografie și limbă germană. 
4 iunie 2021 – acces gratuit în Grădina Botanică „Dimitrie Brandza” a UB pentru toți vizitatorii
[bookmark: _GoBack]Evenimentul „Rendez-vous aux jardins”, dedicat grădinilor botanice europene, a adus o surpriză vizitatorilor: vineri, 4 iunie 2021, accesul a fost gratuit în Grădina Botanică „Dimitrie Brandza” a UB pentru toți iubitorii de natură. Astfel, vizitatorii au putut admira, pe lângă priveliștile oferite de spațiile exterioare – Grădina Bunicii, Grădina Istorică, Grădina cu remedii etc. – și spectacolul naturii oferit de Sera de expoziție, de Vechea seră sau de Muzeul Botanic, a cărei cea mai importantă colecție este cea de acuarele reprezentând flora României și o serie de plante exotice cultivate în anii 1960 în Grădina Botanică. De altfel, pe baza acestei colecții sunt reprezentate zonele și etajele de vegetație din țara noastră.
Nu în ultimul rând, 2021 a fost pentru Grădina Botanică a UB și anul digitalizării: din dorința de a aduce campusul Universității din București mai aproape de comunitate, au fost realizate o serie de tururi virtuale 3D, care prezintă, în imagini, poveștile locurilor. Tururile sunt disponibile aici și conțin, pe lângă imagine și voice-over, și o scurtă descriere scrisă, sub formă de text-box, a facultăților și a Grădinii Botanice „Dimitrie Brandza”.
Mai multe detalii cu privire la activitățile și proiectele desfășurate în Grădina Botanică „Dimitrie Brandza” a UB pot fi consultate atât pe site-ul acesteia, disponibil aici, cât și pe pagina de Facebook, care poate fi accesată aici. 

